Broj: 711-I-213-P-374-22/23-04-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 41. stavka 5. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) u svezi s člankom 46. stavkom 5. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP), te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **rukovodeće državne službenice** **Tatjane Karačić, ravnateljice Uprave u Ministarstvu poljoprivrede** na stručnom sastanku Povjerenstva održanom dana 10.siječnja 2023.g., donosi sljedeći:

 **ZAKLJUČAK**

1. **Stavlja se van snage Zaključak o pokretanju postupka broj 711-I-1904-P-374/22-02-19 od 13. rujna 2022.g.**
2. **Obustavlja se postupak protiv rukovodeće državne službenice Tatjane Karačić vezano uz okolnost primanja naknade za obavljanje funkcije članice Upravnog vijeća ustanove Hrvatski veterinarski institut u razdoblju od 25. prosinca 2021.g. do 18. veljače 2022.g., budući da je proteklo 18 mjeseci od kada je prestala obnašati dužnost pomoćnice ministra poljoprivrede te nije nastavila obnašati drugu dužnost propisanu člankom 1. i 2. ZSSI-a**

Obrazloženje

 Na stručnom sastanku dana 13. rujna 2022.g. Povjerenstvo je, sukladno članku 32. stavku 1. podstavku 1. i članku 41. stavku 1. ZSSI-a te članku 17. Pravilnika o načinu rada i odlučivanja Povjerenstva od 16. listopada 2013.g., donijelo Zaključak o pokretanju postupka protiv rukovodeće državne službenice Tatjane Karačić, ravnateljice Uprave u ministarstvu poljoprivrede vezano za okolnost da je ista primala novčanu naknadu za obnašanje funkcije članice Upravnog vijeća ustanove Hrvatski veterinarski institut nakon prestanka obnašanja dužnosti pomoćnice ministra poljoprivrede u razdoblju od 25. prosinca 2021.g. do 18. veljače 2022.g.

 Člankom 3. stavkom 1. podstavkom 6. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11),propisano je da su pomoćnici ministara dužnosnici u smislu odredbi navedenoga Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

 Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 41. stavkom 5. ZSSI-a propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

Povjerenstvo ističe kako je uvidom u Registar obveznika, kojeg vodi i ustrojava, utvrdilo da je Tatjana Karačić od 18. travnja 2019.g. do 18. veljače 2021.g. obnašala dužnost pomoćnice ministra poljoprivrede, dok je potom 18. veljače 2021.g. počela obnašati funkciju rukovodeće državne službenice kao ravnateljica Uprave u ministarstvu poljoprivrede.

Nadalje, člankom 3. stavkom 3. ZSSI-a propisano je da se odredbe iz članka 10. do 14. glave III. i članaka 48. do 50. ovoga Zakona odgovarajuće se primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Obzirom da je Tatjana Karačić rukovodeća državna službenica temeljem okolnosti obnašanja dužnosti ravnateljice Uprave u Ministarstvu poljoprivrede, istu obvezuju odredbe ZSSI-a isključivo u pogledu ispunjenja obveze podnošenja imovinskih kartica, provođenja postupka administrativne i redovite provjere podnesenih imovinskih kartica te izricanja sankcije vezanih za utvrđeni propust podnošenja imovinskih kartica te nesklad ili nerazmjera između podataka kartice i podataka kojima raspolažu državna tijela.

 Stoga je Povjerenstvo okolnost mogućeg sukoba interesa u kontekstu zabrana i ograničenja koje su propisane odredbama ZSSI-a ispitivalo samo u odnosu na obnašanje dužnosti pomoćnice ministra.

Uvidom u podatke ISPU-a temeljem ovlaštenja iz sklopljenog Sporazuma, Povjerenstvo je utvrdilo da je Tatjani Karačić ustanova Hrvatski veterinarski institut dana 12. siječnja 2022.g. i 09. veljače 2022.g. isplatila iznos od 2.500,00 kn pod šifrom isplate 4014 - primici po osnovi djelatnosti članova skupština i NO trg. društava, upravnih odbora, upravnih vijeća i dr. tijela pravnih osoba, članova povjerenstava i odbora.

 Uvidom u Registar pravnih osoba od posebnog interesa koji vodi Povjerenstvo, utvrđeno je da je Hrvatski veterinarski institut ustanova od posebnog državnog interesa, sukladno Odluci o popisu pravnih osoba od posebnog državnog interesa od 15. prosinca 2010. ("Narodne novine" broj 144/10.), Odluci o izmjenama i dopunama Odluke o popisu pravnih osoba od posebnog državnog interesa od 31. siječnja 2014. ("Narodne novine", broj 16/14.), Odluci o izmjenama i dopunama Odluke o popisu pravnih osoba do posebnog interesa od 15. svibnja 2015. („Narodne novine", broj 55/15.) i Odluci o dopuni Odluke o popisu pravnih osoba od posebnog državnog interesa od 25. svibnja 2015. („Narodne novine“, broj 105/15.)

Slijedom navedenog, Povjerenstvo ističe kako je Tatjana Karačić mogla biti članica Upravnog odbora Hrvatskog veterinarskog instituta, budući da se radi o ustanovi od posebnog interesa za Republiku Hrvatsku, međutim. za navedeno nije smjela primati novčanu naknadu.

Nadalje, člankom 22. stavkom 2. ZSSI-a propisano je da se obveze iz članka 18. toga Zakona, koje se odnose i na primanje naknade za rad u upravnom vijeću ustanove, primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

 S obzirom da je Tatjana Karačić obnašala dužnost pomoćnice ministra poljoprivrede do 18. veljače 2021., ograničenje iz članka 20. stavka 3. ZSSI/11-a bi je obvezivalo do zaključno 18. veljače 2022. godine, međutim, kako se ZSSI/11 prestao primjenjivati 25. prosinca 2021.g. kada je na snagu stupio novi ZSSI, Povjerenstvo je utvrdilo kako će predmet P-90/21, koji je formiran prije stupanja ZSSI-a na snagu biti dovršen sukladno odredbama ZSSI/11-a a sve temeljem članka 60. ZSSI-a prema kojem će se postupci započeti prije stupanja na snagu toga Zakona dovršiti prema odredbama ZSSI/11-a, dok će se u odnosu na razdoblje utvrđivanja primitka nedopuštene naknade koja je eventualno nastala nakon stupanja na snagu ZSSI-a, odnosno od 25. prosinca 2021. pa nadalje voditi zaseban predmet pod brojem Pp-374/22.

Međutim, u odnosu na eventualnu povredu članka 18. stavka 2. u vezi s člankom 22. stavkom 2. ZSSI-a, Povjerenstvo je postupak protiv Tatjane Karačić moglo pokrenuti do 18. kolovoza 2022.g. budući da je toga dana proteklo 18 mjeseci od obnašanja dužnosti pomoćnice ministra poljoprivrede te Tatjana Karačić u tom razdoblju nije započela obnašati neku drugu javnu dužnost iz članka 3. stavak 1. i 2. ZSSI-a.

 Stoga, a budući da je Povjerenstvo postupak pokrenulo dana 13. rujna 2022.g. odnosno po proteku 18 mjeseci od prestanka obnašanja dužnosti, isti je potrebno obustaviti jer ne postoje pravne pretpostavke za njegovo vođenje, a Zaključak broj 711-I-1904-P-374/22-02-19 od 13. rujna 2022.g. staviti izvan snage.

 Slijedom navedenog, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1. Rukovodećoj državnoj službenici Tatjani Karačić, osobnom dostavom

 2. Objava na internetskoj stranici Povjerenstva po urednoj dostavi obveznici

 4. Pismohrana